Na temelju Odluke Koordinacijskog odbora Grada Splita u akciji „Gradovi i općine – prijatelji djece“ i Zaključka Gradonačelnika Grada Splita o osnivanju Dječjeg gradskog vijeća Grada Splita, Dječje gradsko vijeće Grada Splita na sjednici održanoj \_\_\_\_\_\_\_\_\_ 2014. godine, donosi

**S T A T U T**

**DJEČJEG GRADSKOG VIJEĆA GRADA SPLITA**

**I. UVODNE ODREDBE**

Članak 1.

Dječje gradsko vijeće Grada Splita predstavlja institucionalni okvir za aktivno sudjelovanje djece u životu Grada Splita te kvalitetno ostvarivanje prava i potreba djece utvrđenih Konvencijom o pravima djeteta kojeg je Opća skupština Ujedinjenih naroda usvojila 20. studenoga 1989. godine, a Republika Hrvatska ratificirala 8. listopada 1991. godine.

Članak 2.

Sjedište Dječjeg gradskog vijeća Grada Splita (u daljnjem tekstu: Dječje vijeće) je na adresi Obala kneza Branimira 17.

Članak 3.

Djelokrug rada Dječjeg vijeća obuhvaća:

* informiranje i upoznavanje s radom stručnih službi Grada Splita i drugih ustanova i institucija koje u svom radu skrbe o djeci;
* aktivno sudjelovanje u javnom životu na području grada;
* analiza stanja i prepoznavanje potreba djece u gradu;
* javno iznošenje mišljenja i prijedloga;
* informiranje djece i javnosti o svom radu, poduzetim aktivnostima i postignutim rezultatima;
* zalaganje za donošenje odluka i provođenje aktivnosti za poboljšanje kvalitete života djece u gradu;
* ostvarivanje suradnje s drugim Dječjim vijećima ma području Republike Hrvatske.

Dječje vijeće raspravlja, daje mišljenja i predlaže mjere iz područja djelokruga svoga rada te ih u pisanoj formi dostavlja Gradonačelniku Grada Splita, stručnim službama i školama te po potrebi i drugim tijelima.

Članak 4.

Ovim Statutom uređuje se unutarnje ustrojstvo i način rada Dječjeg vijeća, i to:

* postupci vezani uz konstituiranje Dječjeg vijeća, početak obavljanja dužnosti vijećnika i prestanka mandata vijećnika;
* ostvarivanje prava i dužnosti vijećnika;
* izbor predsjednika i potpredsjednika Dječjeg vijeća, njihova prava i dužnosti;
* djelokrug, izbor i način rada radnih tijela Dječjeg vijeća;
* javnost rada;
* i druga pitanja važna za rad Dječjeg vijeća.

Članak 5.

Ako pojedino pitanje nije regulirano ovim Statutom, to će pitanje urediti Dječje vijeće posebnim zaključkom.

**II. IZBOR ČLANOVA I KONSTITUIRANJE DJEČJEG GRADSKOG VIJEĆA,**

**POČETAK OBAVLJANJA DUŽNOSTI VIJEĆNIKA I PRESTANAK NJIHOVA MANDATA**

Članak 6.

Dječje vijeće ima 27 članova, po jednog (1) predstavnika svake osnovne škole sa područja Grada Splita.

Broj članova Dječjeg vijeća može se promijeniti u slučaju promjene broja škola na području Grada Splita, uvijek na način da svaka osnovna škola ima po jednog (1) svog predstavnika u Dječjem vijeću.

Članak 7.

Postupak izbora predstavnika osnovne škole i njegovog zamjenika određuje sama škola koristeći institut Vijeća učenika, Dječjeg foruma škole ili neki drugi model demokratskog izbora među učenicima škole.

Članak 8.

Mandat članova Dječjeg vijeća traje dvije godine.

Članovi Dječjeg vijeća imaju zamjenike koji obnašaju dužnost ako članu Dječjeg vijeća mandat miruje (iz osobnih razloga) ili prestane prije isteka vremena na koji je izabran.

Članak 9.

Konstituirajuću, prvu sjednicu Dječjeg vijeća saziva osoba koju je Gradonačelnik zadužio za provođenje projekta Dječjeg gradskog vijeća Grada Splita (u daljnjem tekstu Voditelj vijeća).

Dječje vijeće se smatra konstituiranim održavanjem prve sjednice i davanjem svečane prisege dječjih vijećnika.

Zadaću vođenja sjednica Dječjeg vijeća ima Voditelj vijeća sve do izbora predsjednika Dječjeg vijeća, a nakon toga Voditelj vijeća preuzima obavljanje tajničkih poslova za Dječje vijeće.

Članak 10.

Na konstituirajućoj sjednici dječji vijećnici daju svečanu prisegu sljedećeg sadržaja:

„Prisežem da ću prava i obveze člana Dječjeg gradskog vijeća Grada Splita obavljati savjesno i odgovorno, da ću u svojoj lokalnoj zajednici prepoznavati potrebe djece, javno iznositi svoje mišljenje i prijedloge te sudjelovati u donošenju odluka i provođenju aktivnosti za poboljšanje kvalitete života djece našeg grada.“

Svaki dječji vijećnik potpisuje tekst prisege i predaje predsjedniku nakon završetka sjednice.

Dječji vijećnik koji nije nazočan na konstituirajućoj sjednici, kao i zamjenik dječjeg vijećnika koji počinje obavljati dužnost dječjeg vijećnika, polažu prisegu na prvoj sjednici na kojoj su nazočni.

**III. PRAVA I DUŽNOSTI VIJEĆNIKA**

Članak 11.

Dječji vijećnik ima pravo i dužnost prisustvovati sjednicama Dječjeg vijeća, te sudjelovati u radu Dječjeg vijeća, kao i u radu radnih tijela Dječjeg vijeća kojih je član.

Dječji vijećnik je dužan obavljati zadaće koje mu u okviru svog djelokruga povjeri Dječje vijeće ili radno tijelo kojega je član.

U obavljanju prava i dužnosti, dječji vijećnik može pokrenuti raspravu o pitanjima iz djelokruga Dječjeg vijeća te podnositi prijedloge za donošenje odluka i drugih akata.

**IV. PREDSJEDNIK I POTPREDSJEDNIK DJEČJEG VIJEĆA**

Članak 12.

Dječje vijeće ima predsjednika i dva potpredsjednika koje bira iz reda svojih članova.

Predsjednik Dječjeg vijeća:

* predstavlja i zastupa Dječje vijeće;
* saziva sjednice Dječjeg vijeća;
* brine o radu Dječjeg vijeća i radnih tijela;
* brine o provođenju načela javnosti rada Dječjeg vijeća;
* potpisuje odluke i druge akte koje donosi Dječje vijeće;
* obavlja i druge poslove utvrđene ovim Statutom.

Potpredsjednik pomaže predsjedniku u radu, zamjenjuje ga u slučaju odsutnosti i obavlja i druge poslove koje mu povjeri predsjednik.

Članak 13.

Postupak izbora predsjednika i oba potpredsjednika u okviru rada sjednice Dječjeg vijeća provodi Voditelj vijeća. Pri izboru se provodi tajno glasovanje.

**V. RADNA TIJELA DJEČJEG GRADSKOG VIJEĆA**

Članak 14.

Dječje vijeće osniva stalna i povremena radna tijela radi pripreme odluka i drugih akata iz njegova djelokruga.

Radna tijela se osnivaju odlukom Dječjeg vijeća kojom se, sukladno ovom Statutu, utvrđuje njihov naziv, sastav, djelokrug i način rada. Kandidature za članstvo u radnim tijelima se podnose predsjedniku Dječjeg vijeća.

Članak 15.

Svako radno tijelo ima predsjednika i zamjenika predsjednika koje biraju članovi tijela iz svojih redova. O provedenom izboru predsjednik radnog tijela izvještava predsjednika Dječjeg vijeća odmah po izboru, a predsjednik Dječjeg vijeća izvještava dječje vijećnike na prvoj narednoj radnoj sjednici.

Članak 16.

Mandat svih članova radnih tijela traje do isteka mandata saziva Dječjeg vijeća, ako Dječje vijeće ne odluči drukčije.

**VI. NAČIN RADA DJEČJEG VIJEĆA**

Članak 17.

Dječje vijeće održava sjednice najmanje jednom u tromjesečju.

Članak 18.

Sjednice Dječjeg vijeća saziva predsjednik Dječjeg vijeća. Poziv na sjednicu zajedno s materijalima koji se odnose na dnevni red i raspravu na sjednici Voditelj vijeća dostavlja dječjim vijećnicima u pravilu 10 dana prije održavanja sjednice.

Članak 19.

Sjednica se može održati ako je prisutna većina dječjih vijećnika.

Članak 20.

Odluke se na sjednici donose većinom glasova nazočnih dječjih vijećnika.

Glasovanje na sjednici je javno, osim ako Dječje vijeće ne odluči da se o nekom pitanju glasuje tajno ili je Statutom utvrđeno tajno glasovanje. Glasovanje se provodi dizanjem ruku. Predsjednik Dječjeg vijeća utvrđuje i objavljuje broj glasova „za“, „protiv“ i „suzdržan“.

Članak 21.

Voditelj vijeća tijekom sjednice vodi zapisnik. Zapisnik sadržava osnovne podatke o radu sjednice. Sastavni dio zapisnika su izglasani tekstovi odluka i drugih akata, koji se čuvaju u dokumentaciji o radu Dječjeg vijeća.

Usvojeni zapisnik supotpisuju predsjednik Dječjeg vijeća i Voditelj vijeća.

**VII. PROGRAM RADA DJEČJEG VIJEĆA**

Članak 22.

Vijeće donosi Program rada kojim utvrđuje poslove i zadaće iz djelokruga rada Dječjeg vijeća koje će izvršiti u pojedinim vremenskim razdobljima.

Program rada, u pravilu, se donosi za razdoblje od jedne kalendarske godine. Program rada mora, ukoliko postoje, uključivati i financijske troškove.

Pripremu, izradu i predlaganje Programa rada izvršava Odbor za programiranje i planiranje kao radno tijelo Dječjeg vijeća čije članstvo čine predsjednik Dječjeg vijeća i još 4 člana iz reda Dječjeg vijeća, po mogućnosti iz reda različitih radnih tijela Dječjeg vijeća. Predsjednik Dječjeg vijeća je ujedno i predsjednik Odbora.

Članak 23.

Odluku o osnivanju Odbora za programiranje i planiranje te imenovanje članova donosi Dječje vijeće.

**VIII. UVJETI I SREDSTVA ZA RAD**

Članak 24.

Uvjete i sredstva za rad Dječjeg vijeća osigurava Grad Split. Stručne i administrativne poslove vodi stručna služba koja iste poslove obavlja i za Koordinacijski odbor Grada splita za provođenje akcije „Gradovi i općine – prijatelji djece“.

Članak 25.

Program Rada Dječjeg vijeća zajedno s financijskim planom utvrđuje Koordinacijski odbora Grada Splita za provođenje akcije „Gradovi i općine – prijatelji djece“, uključuje ga u sveobuhvatne aktivnosti navedene akcije te koordinira planiranje sredstava Proračuna Grada Splita za provođenje akcije „Gradovi i općine – prijatelji djece“ na razini Grada Splita za svaku godinu.

Članak 26.

Rad članova Dječjeg vijeća i Voditelja vijeća zasniva se na volonterskoj osnovi.

**IX. JAVNOST RADA**

Članak 27.

Dječje vijeće obavještava javnost o svom radu kao i radu radnih tijela te stajalištima i odlukama koje je usvojilo.

Radi što potpunijeg i točnijeg izvješćivanja javnosti o rezultatima rada i radnih tijela može se dati službeno priopćenje za medije.

Na sjednice Dječjeg vijeća i radnih tijela mogu biti pozvani predstavnici medija.

Članak 28.

Mjere i aktivnosti iz područja javnosti rada koordiniraju predsjednik Dječjeg vijeća i Voditelj vijeća.

**X. ZAKLJUČNE ODREDBE**

Članak 29.

Ovaj Statut stupa na snagu osmog dana od donošenja na sjednici Dječjeg vijeća. Statut će biti objavljen na službenoj web stranici Dječjeg vijeća.

Split, \_\_\_\_\_\_\_\_\_\_\_ 2014. godine

PREDSJEDNIK DJEČJEG GRADSKOG VIJEĆA

GRADA SPLITA

\_\_\_\_\_\_\_\_\_\_\_\_\_\_\_\_\_\_\_\_\_\_\_

(IME I PREZIME)